4. การประกอบธุรกิจของแต่ละสายผลิตภัณฑ์

บริษัท แชงกรี-ลา โฮเต็ล จำกัด (มหาชน) ประกอบธุรกิจโรงแรมชั้น 1 เพื่อให้เช่าที่พักอาศัย
จำหน่ายอาหารและเครื่องดื่ม และบริการอื่นๆ อันเกี่ยวกับธุรกิจโรงแรม เช่น ห้องประชุม
ห้องจัดเลี้ยง บริการศูนย์ธุรกิจ และบริการศูนย์สุขภาพ เป็นต้น บริษัทมีสถานประกอบการ 2 แห่ง
คือ

1)  โรงแรมแชงกรี-ลา กรุงเทพฯ

2)  โรงแรมแชงกรี-ลา เชียงใหม่

นอกจากนี้บริษัทฯ ยังได้มีการลงทุนถือหุ้นในโครงการต่างๆ
ทั้งในประเทศและต่างประเทศโดยผ่านบริษัทย่อยของบริษัท ตามรายละเอียดดังนี้

- บริษัทย่อย

1. บริษัท วัฒนธานี จำกัด (“วัฒนธานี”) จดทะเบียนในประเทศไทย
โดยมีบริษัทเป็นผู้ถือหุ้นในอัตราร้อยละ 100.00 มีทุนจดทะเบียนและทุนที่ชำระแล้ว 1,303 ล้านบาท
วัฒนธานีไม่ได้ประกอบธุรกิจอื่นใดนอกจากลงทุนถือหุ้นในบริษัท Apizaco จำกัด บริษัท Hasfield
Holdings จำกัด และ บริษัท ไทยรุ่งเรือง-เคอรี่ ดีเวลลอปเม้นท์ จำกัด

2. บริษัท Apizaco จำกัด (“Apizaco”) เป็นบริษัทที่จดทะเบียนในประเทศฮ่องกง
(ถือหุ้นโดยวัฒนธานี ในอัตราร้อยละ 100) ทุนจดทะเบียนและทุนที่ชำระแล้วเท่ากับ 280
ล้านเหรียญฮ่องกง และ 206.458 ล้านเหรียญฮ่องกง ตามลำดับ ซึ่ง Apizaco
ไม่ได้ประกอบธุรกิจอื่นใด นอกจากลงทุนในบริษัทอื่นๆ ดังนี้

2.1 ถือหุ้นในบริษัท แชงกรี-ลา เอเชีย จำกัด (“SA”) จำนวน 10,867,055 หุ้น
หรือคิดเป็นร้อยละ 0.38 ของจำนวนหุ้นที่ออกจำหน่ายแล้ว

2.2 ถือหุ้นในบริษัท Zukerman จำกัด (“Zukerman”) ในอัตราร้อยละ 100 Zukerman
เป็นบริษัทจดทะเบียนในประเทศบริติช เวอร์จิ้น ไอส์แลนด์ (British Virgin Islands)
มีทุนจดทะเบียนจำนวน 50,000 เหรียญสหรัฐ ทุนที่ออกจำหน่ายและเรียกชำระแล้วเท่ากับ 1
เหรียญสหรัฐ Zukerman ไม่ได้ประกอบธุรกิจอื่นใดนอกจากลงทุนถือหุ้นในบริษัท 3 บริษัท
ในประเทศเมียนมาร์ คือ

  2.2.1 ถือหุ้นในบริษัท Traders Yangon จำกัด ในอัตราร้อยละ 23.53
  ซึ่งประกอบกิจการโรงแรม Traders ซึ่งเป็นโรงแรมสากลระดับ 4 ดาว
  ในเมืองย่างกุ้งประเทศเมียนมาร์ เพื่อให้เช่าที่พักอาศัย จำหน่ายอาหารและเครื่องดื่ม
  และบริการอื่นๆอันเกี่ยวกับธุรกิจโรงแรม ซึ่งได้เปิดดำเนินการแล้วเมื่อเดือนพฤศจิกายน 2539

2.  ถือหุ้นในบริษัท Shangri-La Yangon จำกัด ในอัตราร้อยละ 22.22
    ซึ่งเป็นบริษัทที่ทำโครงการก่อสร้างโรงแรมแชงกรี-ลา, ย่างกุ้ง และอพาร์ตเม้นท์ให้เช่า
    โครงการของบริษัทได้ถูกเลื่อนออกไปอย่างไม่มีกำหนด
    เนื่องจากสถานการณ์การเมืองในประเทศเมียนมาร์

  2.2.3 ถือหุ้นในบริษัท Traders Square จำกัด ในอัตราร้อยละ 23.56
  ซึ่งเป็นบริษัทที่ทำโครงการก่อสร้างอาคารพาณิชย์สมบูรณ์แบบ
  โครงการของบริษัทได้ถูกเลื่อนออกไปอย่างไม่มีกำหนด
  เนื่องจากสถานการณ์การเมืองในประเทศเมียนมาร์

3. บริษัท Hasfield Holdings จำกัด (“Hasfield”)
เป็นบริษัทจดทะเบียนในประเทศสิงคโปร์ (ถือหุ้นโดยวัฒนธานีในอัตราร้อยละ 100)
ทุนจดทะเบียนและทุนที่เรียกชำระแล้ว 35 ล้านเหรียญสิงคโปร์ และ 34.218 ล้านเหรียญสิงคโปร์
ตามลำดับ ซึ่ง Hasfield ไม่ได้ประกอบธุรกิจอื่นใดนอกจากลงทุนถือหุ้นในบริษัท Cuscaden
Properties จำกัด ในอัตราร้อยละ 14.60 มูลค่าเงินลงทุนคิดเป็นเงินประมาณ 580 ล้านบาท
ซึ่งบริษัท Cuscaden Properties จำกัด ประกอบกิจการโรงแรม Traders Singapore
และศูนย์การค้า Tanglin Shopping Mall

4. บริษัท ไทยรุ่งเรือง-เคอรี่ ดีเวลลอปเม้นท์ จำกัด (ถือหุ้นโดยวัฒนธานี ในอัตราร้อยละ
57.33) มีทุนจดทะเบียนและทุนที่ชำระแล้วจำนวน 231 ล้านบาท บริษัท ไทยรุ่งเรือง-เคอรี่
ดีเวลลอปเม้นท์ จำกัด ไม่ได้ประกอบกิจการอื่นใด นอกจากลงทุนถือหุ้นในบริษัทอื่นคือ ถือหุ้นในบริษัท
ทางยกระดับ ดอนเมือง จำกัด (มหาชน) ในอัตราร้อยละ 2.41 มูลค่าเงินลงทุนประมาณ 213
ล้านบาท

(1) ลักษณะของผลิตภัณฑ์หรือบริการ

- บริษัท แชงกรี-ลา โฮเต็ล จำกัด (มหาชน) และบริษัท Traders Yangon จำกัด

ทั้งสองบริษัทดังกล่าวข้างต้นเป็นบริษัทที่ประกอบธุรกิจโรงแรมและการให้บริการของโรงแรม
โดยแบ่งการบริการของโรงแรมออกเป็น 3 ส่วนใหญ่ๆ คือ

1.  การให้บริการด้านห้องพัก

2.  การให้บริการด้านอาหารและเครื่องดื่ม

3.  การให้บริการด้านอื่นๆ เช่น ซักรีด สื่อสารโทรคมนาคม ศูนย์ธุรกิจ ศูนย์สุขภาพ จัดเลี้ยง
    และประชุมสัมมนา

ลูกค้าของบริษัทส่วนใหญ่จะเป็นนักท่องเที่ยวชาวต่างชาติที่เดินทางเข้ามาท่องเที่ยวในประเทศและนักธุรกิจทั้งในประเทศและต่างประเทศ

- บริษัท Apizaco จำกัด บริษัท Hasfield Holdings จำกัด บริษัท Zukerman จำกัด
และบริษัท วัฒนธานี จำกัด

  ไม่มีผลิตภัณฑ์และบริการ เนื่องจากเป็นบริษัทที่ลงทุนถือหุ้นในบริษัทอื่น

  - บริษัท Shangri-La Yangon จำกัด และบริษัท Traders Square จำกัด

  ไม่มี ผลิตภัณฑ์และบริการ เนื่องจากยังไม่ได้ประกอบกิจการ

  - วัฏจักรของการประกอบธุรกิจ

  วัฏจักรของการประกอบธุรกิจขึ้นอยู่กับฤดูกาลท่องเที่ยวโดยแบ่งเป็น 2 ระยะคือ

  - ช่วงฤดูกาลท่องเที่ยว (High Season)
  อยู่ระหว่างประมาณเดือนตุลาคมถึงเดือนมีนาคมซึ่งจะมีอัตราการเข้าพักเฉลี่ยประมาณร้อยละ 71

  - ช่วงนอกฤดูกาลท่องเที่ยว (Low Season)
  อยู่ระหว่างประมาณเดือนเมษายนถึงเดือนกันยายนซึ่งจะมีอัตราการเข้าพักเฉลี่ยประมาณร้อยละ
  59

  - กำลังการผลิต และปริมาณการผลิต

โรงแรมแชงกรี-ลา กรุงเทพฯ

โรงแรมแชงกรี-ลา กรุงเทพฯ
เป็นโรงแรมระดับห้าดาวที่ตั้งอยู่ริมฝั่งแม่น้ำเจ้าพระยาและอยู่ใจกลางกรุงเทพมหานคร
มีจำนวนห้องพักทั้งหมด 799 ห้อง และเซอร์วิสอพาร์ทเม้นท์จำนวน 24 ห้อง
มีห้องอาหารและบาร์ให้บริการอาหารไทย จีน อิตาเลียน และนานาชาติรวม 11 แห่ง
มีห้องจัดประชุม สัมมนาและจัดเลี้ยง จำนวน 18 ห้อง
รวมถึงห้องแกรนด์บอลรูมที่มีพื้นที่หน้าห้องอันกว้างขวาง สามารถจุคนได้ถึง 2,000 คน
เพียบพร้อมด้วยโสตทัศนูปกรณ์อันทันสมัย เหมาะสำหรับการจัดประชุม สัมมนาและการจัดเลี้ยง
และยังมีศูนย์บริการธุรกิจที่พรั่งพร้อมด้วยสิ่งอำนวยความสะดวกอันทันสมัย
มีศูนย์สุขภาพซึ่งครบครันด้วยอุปกรณ์กีฬานานาชนิด สระว่ายน้ำกลางแจ้ง เซาว์น่า จากุซซี่
รวมถึงบริการนวดเพื่อสุขภาพด้วย นอกจากนี้ยังมีสปาที่เปิดให้บริการตั้งแต่ปี 2547
ซึ่งเป็นสปาระดับแนวหน้าแห่งหนึ่งของประเทศไทย และได้รับการตอบรับอย่างดีจากลูกค้า

  อัตราการเข้าพักเฉลี่ยและอัตราค่าห้องพักเฉลี่ย ในระยะ 3 ปีที่ผ่านมา มีดังนี้ คือ

  ----------------------- ---------------- --------------- ---------------
  ปี                       2553             2552            2551

  อัตราการเข้าพักเฉลี่ย (%)    39.10            32.90           58.80

  อัตราค่าห้องพักเฉลี่ย (บาท)   5,063            5,585           5,665
  ----------------------- ---------------- --------------- ---------------

โรงแรมแชงกรี-ลา เชียงใหม่

โรงแรมแชงกรี-ลา เชียงใหม่ เป็นโรงแรมระดับห้าดาวที่ตั้งอยู่ใจกลางเมืองเชียงใหม่
มีจำนวนห้องพักทั้งหมด 281 ห้อง (รวมห้องชุดจำนวน 61 ห้องแล้ว) มีห้องอาหารและบาร์รวม 5
แห่ง ห้องจัดประชุมสัมมนาและจัดเลี้ยง จำนวน 8 ห้อง ห้องแกรนด์บอลรูมที่มีพื้นที่กว้างขวาง
สามารถจุคนได้ถึง 1,600 คน เพียบพร้อมด้วยโสตทัศนูปกรณ์อันทันสมัย เหมาะสำหรับการจัดประชุม
สัมมนาและการจัดเลี้ยง และยังมีหอประชุมขนาดใหญ่อีก 1 ห้อง
พร้อมด้วยโสตทัศนูปกรณ์และสิ่งอำนวยความสะดวกอันทันสมัย มีศูนย์สุขภาพ สระว่ายน้ำกลางแจ้ง
จากุชชี่ และยังมีสปาซึ่งมีพื้นที่กว้างขวาง
ตั้งอยู่ด้านในห่างไกลจากฝั่งถนนปราศจากเสียงรบกวนจากการจราจรและล้อมรอบไปด้วยต้นไม้และธรรมชาติที่จะทำให้ผู้มาใช้บริการได้รับความผ่อนคลายและความเป็นส่วนตัว

  อัตราการเข้าพักเฉลี่ยและอัตราค่าห้องพักเฉลี่ย ในระยะ 3 ปีที่ผ่านมา มีดังนี้ คือ

  ----------------------- ---------------- --------------- ---------------
  ปี                       2553             2552            2551

  อัตราการเข้าพักเฉลี่ย (%)    33.6             28.0            19.9

  อัตราค่าห้องพักเฉลี่ย (บาท)   2,771            2}921           4,785
  ----------------------- ---------------- --------------- ---------------

(2) การตลาดและภาวะการแข่งขัน

โรงแรมแชงกรี-ลา กรุงเทพฯ

ในครึ่งแรกของปี 2553 ประเทศไทยประสบทั้งสิ่งดีและไม่ดีพร้อมกัน คือ
ในไตรมาสแรกตัวเลขนักท่องเที่ยวเพิ่มมากขึ้นอย่างมาก
แต่ก็ลดลงอย่างเห็นได้ชัดในเดือนเมษายนเนื่องจากสถานการณ์ความไม่สงบทางการเมืองและความวุ่นวายที่เกิดขึ้นยาวนานในกรุงเทพมหานคร
อย่างไรก็ตาม
การฟื้นตัวทางเศรษฐกิจในช่วงต้นปีจนถึงเดือนเมษายนได้แสดงตัวเลขในทางบวกอย่างมาก
เห็นได้จากข้อมูลของกระทรวงการท่องเที่ยวแสดงให้เห็นว่าจำนวนนักท่องเที่ยวที่เข้ามาในประเทศไทยในช่วงเดือนมกราคมถึงเดือนมิถุนายน
2553 เพิ่มขึ้นร้อยละ 13.7 เมื่อเทียบกับช่วงเดียวกันของปีก่อน คือเพิ่มเป็น 7.5 ล้านคน
อุตสาหกรรมการท่องเที่ยวของประเทศไทยยังฟื้นตัวขึ้นอย่างต่อเนื่องในไตรมาสที่สามและไตรมาสที่สี่
โดยในไตรมาสที่สามของปี 2553 มีจำนวนนักท่องเที่ยวที่เข้ามาในประเทศรวม 3.69 ล้านคน
เพิ่มขึ้นร้อยละ 10.8 เมื่อเทียบกับช่วงเดียวกันของปีที่ผ่านมา
ซึ่งเพิ่มขึ้นน้อยกว่าในช่วงหกเดือนแรกเพราะเป็นช่วงนอกฤดูกาลท่องเที่ยว และในไตรมาสที่สี่
จำนวนนักท่องเที่ยวที่เข้ามาในประเทศมียอดรวม 4.58 ล้านคน เพิ่มขึ้นร้อยละ 7.8
เมื่อเทียบกับช่วงเดียวกันของปีก่อน
และเมื่อมองในภาพรวมแล้วจำนวนนักท่องเที่ยวที่เข้ามาในประเทศในปี 2553 นั้นเพิ่มขึ้นร้อยละ
11.96 เมื่อเทียบกับช่วงเดียวกันของปีที่ผ่านมา ซึ่งถือว่าเพิ่มขึ้นมากเมื่อเทียบกับปี 2552
ที่มีจำนวนลดลงร้อยละ 5 จากตัวเลขดังกล่าว ยิ่งสะท้อนให้เห็นว่า
เมื่อมีเหตุการณ์ความไม่สงบในสังคมเกิดขึ้นพร้อมกับภาวะถดถอยทางเศรษฐกิจโลกยิ่งส่งผลลบต่อจำนวนนักท่องเที่ยวที่จะเข้ามาในประเทศ

ตลาดลูกค้าจากภูมิภาคเดียวกันมีความแข็งแกร่ง ซึ่งเห็นได้จากจำนวนนักท่องเที่ยวที่มาจาก
เอเซียใต้และเอเซียตะวันออกที่เพิ่มขึ้นร้อยละ 29.8 และ 20.43
ตามลำดับเมื่อเทียบกับช่วงเดียวกันของปีก่อน
ส่วนจำนวนนักท่องเที่ยวจากตลาดหลักที่มาจากสหราชอาณาจักรและสหรัฐอเมริกาลดลงร้อยละ2.75
และ1.05 ตามลำดับ
อัตราการเติบโตที่ลดลงของกลุ่มลูกค้าที่มีกำลังซื้อสูงส่งผลให้อัตราการเข้าพักสำหรับห้องพักระดับหรูหรา
ลดลงร้อยละ 4.6 เมื่อเทียบกับช่วงเดียวกันของปีก่อน
เนื่องจากอุตสาหกรรมโรงแรมได้จัดรายการส่งเสริมการขายพิเศษโดยใช้ระดับราคาเป็นสิ่งจูงใจเพื่อให้ได้ยอดขายสูง
ดังนั้นอัตราค่าห้องพักเฉลี่ยจึงลดลงร้อยละ 7
ส่งผลให้อัตราการเติบโตของค่าห้องพักต่อห้องที่เปิดให้บริการ (REVPAR) ลดลงร้อยละ 11.2

แม้ว่าจะมีสัญญาณในทางบวกที่แสดงให้เห็นว่าอุตสาหกรรมการท่องเที่ยวของประเทศไทยได้
ฟื้นตัวแล้ว นับจากช่วงที่เกิดภาวะถดถอยทางเศรษฐกิจในปี 2551-2552
แต่อุตสาหกรรมโรงแรมก็จะยังเผชิญกับความท้าทายที่สำคัญในปี 2554 ดังต่อไปนี้

ปัจจัยจากภายนอก ได้แก่ การแข็งค่าของค่าเงินบาท
ความเป็นไปได้ของการชะลอตัวของเศรษฐกิจไทยและเศรษฐกิจโลก ราคาน้ำมันที่เพิ่มสูงขึ้นทั่วโลก

ปัจจัยจากภายใน ได้แก่ ความไม่มีเสถียรภาพทางการเมือง
ปัญหาความขัดแย้งบริเวณชายแดนไทย - กัมพูชา

จำนวนผู้เดินทางจากประเทศต่างๆสิบอันดับแรกที่เดินทางเข้ามาในประเทศไทยในปี 2553
เมื่อเทียบกับปี 2552 เป็นดังนี้

  ------------------ ---------------- -------------- ---------------------
  ประเทศ             2553             2552           อัตราเปลี่ยนแปลง (%)

  1. มาเลเซีย         1,962,629        1,757,813      12%

  2. จีน              1,127,803        777,508        45%

  3. ญี่ปุ่น             984,763          1,004,453      -2%

  4. สหราชอาณาจักร    818,303          841,425        -3%

  5. เกาหลี           815,970          618,227        32%

  6. อินเดีย           791,185          614,566        29%

  7. ออสเตรเลีย       715,612          646,705        11%

  8. ลาว             689,673          655,034        5%

  9. สหรัฐอเมริกา      620,496          627,074        -1%

  10. เยอรมัน         612,620          573,473        7%
  ------------------ ---------------- -------------- ---------------------

จำนวนผู้เดินทางจากประเทศต่างๆสิบอันดับแรกที่เดินทางเข้ามาในประเทศทางสนามบินสุวรรณภูมิในปี
2553 เมื่อเทียบกับปี 2552 เป็นดังนี้

  ------------------ ---------------- -------------- ---------------------
  ประเทศ             2553             2552           อัตราเปลี่ยนแปลง (%)

  1. ญี่ปุ่น             899,327          930,330        -3%

  2. จีน              862,694          660,907        31%

  3. อินเดีย           720,829          570,573        26%

  4. สหราชอาณาจักร    642,840          682,493        -6%

  5. เกาหลี           556,069          434,153        28%

  6. สหรัฐอเมริกา      503,731          527,334        -4%

  7. เยอรมัน          498,794          482,449        3%

  8. รัสเซีย           427,071          272,982        56%

  9. ออสเตรเลีย       420,571          431,032        -2%

  10. ฝรั่งเศส         361,502          346,729        4%
  ------------------ ---------------- -------------- ---------------------

ในจำนวนสิบอันดับแรกนั้น
มีเพียงเจ็ดประเทศที่มีจำนวนนักเดินทางเข้ามาในประเทศไทยเพิ่มขึ้นจากปีก่อน ส่วนที่มาจากญี่ปุ่น,
สหรัฐอเมริกา, และประเทศอังกฤษ มีจำนวนลดลง การท่องเที่ยวแห่งประเทศไทยคาดการณ์ว่าในปี
2554
ภาวะอุตสาหกรรมการท่องเที่ยวในประเทศไทยจะเป็นไปในทิศทางที่ดีขึ้นตราบเท่าที่ไม่มีวิกฤตการณ์ทางการเมืองเกิดขึ้น
รวมทั้งยังคาดการณ์อีกว่าในปี 2554
จะมีจำนวนนักท่องเที่ยวจากต่างชาติเดินทางเข้ามาในประเทศประมาณร้อยละ 8 ถึงร้อยละ 10
หรือประมาณ 17.01 ล้านคน ถึง 17.32 ล้านคน

อย่างไรก็ตาม คาดกันว่าในธุรกิจโรงแรมและอุตสาหกรรมการท่องเที่ยวของกรุงเทพมหานครใน
ระยะสั้นจะยังคงมีความท้าทาย
แต่ในระยะกลางและระยะยาวแล้วมีแนวโน้มจะเป็นไปในทิศทางที่ดีขึ้น

สถานการณ์ทางเศรษฐกิจและการเมือง

แม้ว่าขณะนี้ความวุ่นวายทางการเมืองในประเทศไทยดูเหมือนจะสงบลง
หลังเกิดเหตุการณ์ต่อต้านรัฐบาลอย่างรุนแรงเมื่อกลางเดือนพฤษภาคม 2553
แต่ปัญหาความวุ่นวายทางการเมืองก็ยังมีอยู่ไม่จบสิ้น
เห็นได้จากการประท้วงอย่างสันติวิธีที่เกิดขึ้นในกรุงเทพมหานครโดยกลุ่มคนเสื้อแดงและกลุ่มคนเสื้อเหลือง

การเลือกตั้งทั่วไปคาดว่าจะมีขึ้นในช่วงกลางถึงปลายปี 2554
และมีความกังวลว่าการเลือกตั้งครั้งนี้อาจก่อให้เกิดความไม่สงบทางการเมืองขึ้นอีก

เนื่องจากในช่วงสองไตรมาสแรกของปี 2553 ภาวะเศรษฐกิจของประเทศไทยอยู่ในเกณฑ์ดี
จะเห็นได้จากผลิตภัณฑ์มวลรวมภายในประเทศ (GDP) เพิ่มขึ้นร้อยละ 7.5 อย่างไรก็ตาม คาดว่า
GDP ในปี 2554 น่าจะเพิ่มขึ้นประมาณร้อยละ 3.2
เนื่องจากความไม่มีเสถียรภาพทางการเมืองจะส่งผลต่อความเชื่อมั่นของผู้บริโภคและธุรกิจลดลง

คาดว่าดัชนีราคาผู้บริโภคในปี 2554 จะสูงขึ้นประมาณร้อยละ 3.3
แต่อัตราเงินเฟ้อจะไม่เพิ่มขึ้นมากนัก
เนื่องจากค่าเงินบาทไทยแข็งค่าขึ้นเมื่อเทียบกับเงินดอลลาร์สหรัฐในช่วงหลายเดือนที่ผ่านมา

เนื่องจากเศรษฐกิจทั่วโลกกำลังฟื้นตัว ธุรกิจการส่งออกของประเทศไทยจึงมีรายได้เพิ่มขึ้นอย่างมาก
ส่งผลให้ประเทศไทยได้ดุลทางการค้าในปี 2553-2554

ยังคงมีการเตือนไม่ให้ประชาชนเดินทางไปยังสี่จังหวัดภาคใต้ของประเทศไทย
นอกจากผู้ที่มีเหตุจำเป็น เนื่องจากยังมีเหตุการณ์ความไม่สงบที่เกิดขึ้นอยู่เสมอ

โรงแรมแชงกรี-ลา เชียงใหม่

สภาพแวดล้อมทางธุรกิจในจังหวัดเชียงใหม่ยังคงได้รับผลกระทบจากเหตุการณ์ความไม่สงบในกรุงเทพมหานครที่เกิดขึ้นระหว่างเดือนมีนาคมถึงเดือนพฤษภาคม
2553
อีกทั้งการมีจำนวนห้องพักมากเกินกว่าความต้องการและการที่มีสายการบินที่บินตรงสู่เมืองเชียงใหม่ไม่เพียงพอ
ล้วนส่งผลกระทบต่อธุรกิจโรงแรม

ในปี 2553 จำนวนนักท่องเที่ยวที่เดินทางเข้ามาเชียงใหม่ลดลงจากปี 2552 ประมาณร้อยละ 3.5
(ปี 2553 เท่ากับ 1,562,830 คน ปี 2552 เท่ากับ 1,510,005)
ในขณะที่จำนวนผู้เดินทางจากนานาชาติที่เข้ามา ในเชียงใหม่เพิ่มขึ้นจากปี 2552 ประมาณร้อยละ
21 (ปี 2553 เท่ากับ 133,192 คน ปี 2552 เท่ากับ 109,658 คน)

จากรายงานผลการวิจัยของสมิธ แทรเวล ( Smith Travel Research )
อัตราการเข้าพักในช่วงไตรมาสแรกของปีเพิ่มขึ้นจากปีก่อนถึงร้อยละ 57
โรงแรมระดับสี่ดาวและห้าดาวในเชียงใหม่มีอัตราการเข้าพักเพิ่มขึ้นจากปี 2552 ถึงร้อยละ 15
อย่างไรก็ตาม รายการส่งเสริมการขายที่แข่งขันกันอย่างมากของโรงแรมต่าง ๆ
ตลอดทั้งปีทำให้อัตราค่าห้องพักเฉลี่ยลดลงจากปี 2552 ร้อยละ 9.3
ส่งผลให้รายได้ค่าห้องพักต่อห้องที่เปิดให้บริการ (REVPAR) เพิ่มขึ้นจากปีก่อนร้อยละ 3.8
แต่เนื่องจากจำนวนผู้เดินทางจากนานาชาติเข้ามาในเชียงใหม่มีจำนวนเพิ่มขึ้นเป็นจำนวนมาก
ส่งผลให้โรงแรมแชงกรี-ลา เชียงใหม่มีรายได้ค่าห้องพักต่อห้องที่เปิดให้บริการ (REVPAR)
เพิ่มขึ้นจากปีก่อนร้อยละ 18 ในขณะที่กลุ่มโรงแรมที่เป็นคู่แข่ง เพิ่มขึ้นร้อยละ 12

ขณะนี้ประเทศไทยกำลังใช้ความพยายามอย่างมากในการประชาสัมพันธ์ให้นักท่องเที่ยวได้รู้จักแหล่งท่องเที่ยวต่างๆที่น่าสนใจของประเทศให้มากกว่าแหล่งท่องเที่ยวทางทะเล
เช่นภูเก็ตและเกาะสมุยซึ่งเป็นที่รู้จักดีอยู่แล้ว โดยมุ่งส่งเสริมไปที่จังหวัดเชียงใหม่ของทางภาคเหนือ
แม้ว่าแหล่งท่องเที่ยวสำคัญๆ จะอยู่ทางภาคใต้
แต่เชียงใหม่ก็ถือว่าเป็นศูนย์การท่องเที่ยวด้านวัฒนธรรมของภูมิภาคเอเชียและในประเทศไทย
จังหวัดเชียงใหม่จึงพยายามที่จะดึงดูดนักท่องเที่ยวให้เข้ามาเที่ยวมากขึ้นโดยเพิ่มกิจกรรมส่งเสริมการขายและร่วมมือกับการท่องเที่ยวแห่งประเทศไทย
และคาดว่าจะประสบผลเป็นอย่างดี
เนื่องจากเหตุการณ์ความไม่สงบในกรุงเทพมหานครช่วงเดือนเมษายนและพฤษภาคม
ทำให้นักท่องเที่ยวหันไปเที่ยวในส่วนภูมิภาคมากขึ้น

โครงการก่อสร้างเมืองภาพยนตร์มูลค่า 8 พันล้านบาทยังคงเดินหน้าต่อไป
และคาดว่าจะแล้วเสร็จในปี 2559
ส่วนศูนย์การประชุมของจังหวัดเชียงใหม่คาดว่าจะพร้อมเปิดให้บริการได้ในเดือนมกราคม 2555
ซึ่งช้ากว่ากำหนดการเดิมสองเดือน และเมื่อสองโครงการดังกล่าวสามารถเปิดให้บริการได้แล้ว
จะทำให้เชียงใหม่เป็นที่รู้จักในระดับนานาชาติมากขึ้น ซึ่งจะช่วยให้ธุรกิจที่เกี่ยวกับ MICE
มีอัตราการเจริญเติบโตมากขึ้น

กลยุทธ์ทางการตลาด

โรงแรมแชงกรี-ลา กรุงเทพฯ

โครงการปรับปรุงโรงแรมได้ดำเนินการเสร็จสิ้นแล้วเมื่อปลายปี 2553
นโยบายการตลาดในไตรมาสแรกของปี 2554 จะมุ่งเน้นที่การเปิดตัวโรงแรมใหม่อีกครั้ง

โรงแรมได้จัดงานเปิดตัวโรงแรมใหม่ตั้งแต่เดือนตุลาคม 2553
โดยได้เชิญบุคคลสำคัญในแวดวงต่างๆ อาทิ สื่อมวลชน บริษัทห้างร้าน บริษัทตัวแทนท่องเที่ยว
หน่วยงานรัฐบาลและสถานทูตมาร่วมงาน นอกจากนี้
โรงแรมยังได้เชิญแขกจากหอการค้าและสมาคมต่างๆ เพื่อแนะนำให้รู้จักกับสินค้าใหม่ของโรงแรมคือ
ลองบาร์ (Long Bar) ซึ่งจะให้บริการเครื่องดื่มต่างๆและชมบรรยากาศริมน้ำ และ Chocolate
Boutique (ช็อคโกแลตบูติก) ซึ่งจำหน่ายช็อคโกแลตและเครื่องดื่มประเภทชาและกาแฟ
ซึ่งการจัดงานเปิดตัวครั้งนี้เป็นส่วนหนึ่งของแคมเปญ “Rediscover The New Shangri-La”

นอกจากนี้
โรงแรมยังมีโครงการปรับปรุงภาพลักษณ์ของโรงแรมใหม่โดยจัดทำกิจกรรมร่วมกับบริษัทโฆษณา
ซึ่งจะมุ่งเน้นไปที่กิจกรรมออนไลน์
ผู้ที่มีส่วนร่วมทางการตลาดจะมีบทบาทสำคัญในกิจกรรมการเปิดตัวใหม่ในครั้งนี้ด้วย เช่น
กลุ่มบริษัทตัวแทนท่องเที่ยว สมาชิกโกลเด้นเซอร์เคิล
สายการบินที่เป็นพันธมิตรและธนาคารต่างประเทศต่างๆ

กลุ่มลูกค้าที่ได้รับผลกระทบจากการปรับปรุงโรงแรมมากที่สุดคือ กลุ่มตัวแทนท่องเที่ยว
ซึ่งเป็นกลุ่มลูกค้าสำคัญที่สุดของโรงแรมมาตลอด ดังนั้นบริษัทจึงต้องทำการตลาดแบบเชิงรุก
เพื่อสร้างความสัมพันธ์และดึงลูกค้าให้กลับมาใช้บริการเหมือนที่เป็นมาในปี 2551

ในช่วงกลางปี 2553 เราได้มุ่งเน้นไปที่กลุ่มลูกค้าองค์กรมากขึ้น มีการการปรับโครงสร้างทีมขาย
และแผนการขายที่มุ่งขยายกลุ่มลูกค้าองค์กรและในขณะที่กิจกรรม Secretary’s loyalty
จะถูกนำมาปรับปรุงใหม่และเปิดตัวอีกครั้งในปี 2554
ทั้งนี้โรงแรมจะมุ่งเน้นไปที่ลูกค้ากลุ่มอุตสาหกรรมที่มีการฟื้นตัวจากเศรษฐกิจถดถอย ได้แก่ บริษัทยา
บริษัทจำหน่ายอุปกรณ์ทางการแพทย์ คอมพิวเตอร์ การสื่อสารและเครื่องสำอาง

ในช่วงเศรษฐกิจตกต่ำนี้ ได้มีการเปลี่ยนกลุ่มลูกค้าเป้าหมายจากตลาด MICE
ซึ่งเป็นลูกค้าที่อยู่นอกภูมิภาคเอเชียเป็นกลุ่มลูกค้าที่อยู่ในภูมิภาคเดียวกันแทน
โดยตั้งเป้าหมายไว้ที่ลูกค้าที่มาจากสิงคโปร์และฮ่องกงเป็นพิเศษ
และเมื่อเศรษฐกิจโลกปรับตัวดีขึ้นก็จะกลับไปมุ่งเน้นที่กลุ่มลูกค้าที่อยู่นอกภูมิภาคเอเชียอีกครั้ง

โรงแรมจะยังให้ความสำคัญกับบริการจัดเลี้ยงในประเทศต่อไปโดยเน้นที่งานขนาดเล็กถึงขนาดกลางสำหรับลูกค้าที่มีกำลังซื้อสูง
โดยเน้นที่ห้องจัดเลี้ยงการ์เด้นรูม

โรงแรมแชงกรี-ลา เชียงใหม่

จากสภาพการเมืองในปัจจุบัน โรงแรมคาดว่าจำนวนนักท่องเที่ยวจะยังคงเข้ามาไม่มาก
เพราะเรื่องความมั่นคงและปลอดภัยเป็นเรื่องอ่อนไหวต่อตลาด
ดังนั้นโรงแรมจึงมุ่งที่จะกระตุ้นยอดขายห้องพัก ห้องอาหารและสปา
โดยเน้นไปที่กลุ่มลูกค้าภายในประเทศไทยและภูมิภาคใกล้เคียงทั้งลูกค้าที่เป็นรายบุคคลและลูกค้าแบบกลุ่ม

โรงแรมยังคงดำเนินการต่างๆเพื่อให้มั่นใจว่าลูกค้าสามารถเข้าจองห้องพักโดยผ่านช่องทางออนไลน์
และการให้ข้อเสนอพิเศษตามช่วงฤดูกาลให้แก่ลูกค้ากลุ่ม Wholsale ทางอินเตอร์เน็ต และ
Travel Portal จะถูกนำมาใช้เพื่อเพิ่มกำไรให้ธุรกิจ
การโฆษณาผ่านออนไลน์ถือว่ามีอิทธิพลและมีประสิทธิภาพสูงสุด

เพื่อรักษาและพัฒนาตลาด MICE โรงแรมจะเข้าเป็นสมาชิกกับทุกๆ
เว็บไซต์ชั้นนำที่เกี่ยวข้องกับตลาด MICE ที่มีอยู่และน่าเชื่อถือ
และจะสนับสนุนโครงการและกิจกรรมที่เกี่ยวกับ MICE อย่างต่อเนื่อง
โดยมุ่งเน้นไปที่ลูกค้าในประเทศและลูกค้าจากภูมิภาคใกล้เคียง เช่น สิงคโปร์และฮ่องกง
อีกทั้งการเสนอราคาห้องพักที่สามารถยืดหยุ่นและแข่งขันได้

การนำฐานข้อมูลลูกค้าของโรงแรมขนาดเล็กซึ่งเกี่ยวข้องกับการเน้นลูกค้าขนาดเล็กจะถูกนำมาใช้เพื่อให้เกิดประโยชน์สูงสุดทางด้านการตลาด

โรงแรมจะเสนอขายห้องพักเป็นแพ็คเกจพร้อมกับสถานที่ท่องเที่ยวที่เป็นที่นิยมอื่นๆ
โดยทำแพ็คเกจพิเศษสำหรับใช้บริการทั้งปีโดยเน้นที่ลูกค้าในประเทศและชาวต่างชาติที่พักอยู่ในประเทศ

โรงแรมได้รับการยอมรับว่าสถานที่จัดงานวิวาห์ที่ดีที่สุดในเชียงใหม่ และโรงแรมได้ทำงานร่วมกับ
Liaison Office
ที่เมืองมุมไบเพื่อประชาสัมพันธ์ให้ชาวอินเดียเข้ามาใช้บริการจัดงานวิวาห์ที่โรงแรม
นอกจากนี้โรงแรมยังมีแผนที่จะเป็นเจ้าภาพจัดงาน Wedding Fair
ที่ห้องบอลรูมร่วมกับผู้รับจัดงานวิวาห์ชั้นนำในเชียงใหม่

โรงแรมได้ทำการส่งเสริมการขายในเรื่องการให้บริการอาหารฮาลาลแก่ลูกค้าที่มาจากภูมิภาคและตะวันออกกลางที่ห้องจัดเลี้ยงดาหลา
โรงแรมแชงกรี-ลา
เชียงใหม่เป็นโรงแรมห้าดาวแห่งเดียวในเมืองเชียงใหม่ที่มีครัวสำหรับอาหารฮาลาลโดยเฉพาะ

- ลักษณะของลูกค้า

  - ลักษณะของลูกค้าและความสัมพันธ์

ลูกค้าของบริษัทส่วนใหญ่จะเป็นนักท่องเที่ยวชาวต่างประเทศที่เดินทางมาท่องเที่ยวในประเทศและนักธุรกิจทั้งในประเทศและต่างประเทศ
มีทั้งที่มาเป็นส่วนตัว เป็นกลุ่มคณะ และผ่านมาทางบริษัททัวร์

- ลูกค้าเป้าหมาย

ลูกค้ากลุ่มเป้าหมายยังคงเป็นลูกค้าด้านการจัดประชุมสัมนาและลูกค้าที่เป็นนักธุรกิจจากอังกฤษ ยุโรป
อเมริกา แคนาดา ออสเตรเลีย และเอเชีย

- การจำหน่ายและช่องทางการจำหน่าย

  - ช่องทางการจำหน่ายแบ่งออกเป็น

1.  การจำหน่ายในต่างประเทศ บริษัทได้ทำสัญญาการตลาดและการส่งเสริมการขายกับบริษัท
    แชงกรี-ลา อินเตอร์เนชั่นแนล โฮเต็ล เมเนจเมนท์ จำกัด (ฮ่องกง)
    ซึ่งมีสำนักงานขายอยู่ทั่วโลกเช่น สหรัฐอเมริกา แคนาดา ยุโรป และเอชีย
    ด้วยเครือข่ายของสำนักงานขายและการตลาดทั่วโลกของบริษัท แชงกรี-ลา อินเตอร์เนชั่นแนล
    โฮเต็ล เมเนจเมนท์ จำกัด (ฮ่องกง)
    บริษัทฯจะได้รับการระบุเป็นส่วนหนึ่งของกลุ่มโรงแรมแชงกรี-ลาโดยจะได้รับความช่วยเหลือและผลประโยชน์จากกิจกรรมต่างๆ
    ซึ่งรวมถึง เรื่องการส่งเสริมการขาย ข่าวสารความคืบหน้า
    ตลอดจนการเผยแพร่ข่าวสารต่างๆ
    นอกจากนี้ยังมีศูนย์รับจองห้องพักของโรงแรมแชงกรี-ลาทั่วโลกซึ่งตั้งอยู่ในฮ่องกงและกัวลาลัมเปอร์ที่เปิดให้บริการตลอด
    24 ชั่วโมง

2.  การจำหน่ายในประเทศ บริษัทมีเจ้าหน้าที่การตลาดจำนวน 16 คน
    ซึ่งเป็นสำนักงานที่ติดต่อกับลูกค้าโดยตรงทั้งในประเทศและต่างประเทศ

3.  การจำหน่ายแบบออนไลน์โดยใช้อินเตอร์เน็ตเป็นช่องทางในการจองห้องพักได้โดยตรง
    สามารถเพิ่มโอกาสทางธุรกิจให้กับโรงแรมเป็นอย่างมาก
    ซึ่งโรงแรมได้พัฒนาปรับปรุงให้เว็บไซต์สามารถเข้าถึงได้รวดเร็วและง่ายขึ้น

สาระสำคัญของสัญญาการตลาดและการส่งเสริมการขายที่บริษัทได้ทำกับบริษัท แชงกรี-ลา
อินเตอร์เนชั่นแนล โฮเต็ล เมเนจเมนท์ จำกัด (ฮ่องกง) มีผลใช้บังคับตั้งแต่วันที่ 1 มีนาคม พ.ศ.
2529 และอาจบอกเลิกได้โดยการตกลงร่วมกันของคู่สัญญาทั้งสองฝ่าย
บริษัทได้เข้าทำสัญญาแก้ไขเพิ่มเติมสัญญาการตลาดและส่งเสริมการขายกับบริษัท แชงกรี-ลา
อินเตอร์เนชั่นแนล โฮเต็ล แมนเนจเม้นท์ จำกัด (ฮ่องกง) เมื่อวันที่ 1 มิถุนายน 2550
เพื่อให้สัญญาครอบคลุมถึงโรงแรมแชงกรี-ลา เชียงใหม่ด้วย
ซึ่งสัญญานี้มีผลบังคับนับแต่วันเปิดโรงแรมแชงกรี-ลา เชียงใหม่เป็นต้นไป
ส่วนข้อความและเงื่อนไขอื่นในสัญญาเหมือนกับสัญญาเริ่มแรก ค่าใช้จ่ายของสัญญาเป็นดังนี้

โรงแรมแชงกรี-ลา กรุงเทพฯ

1.  ค่าใช้จ่ายรวม

บริษัทฯตกลงที่จะปันส่วนค่าใช้จ่ายที่เกิดขึ้นจากการส่งเสริมการขายและการตลาดตามอัตราส่วนที่เห็นว่าเหมาะสมและถูกต้องโดยจะตกลงกันเป็นปีๆ
ไป แต่ทั้งนี้ยอดค่าใช้จ่ายทั้งหมดในส่วนแรกต่อปีต้องไม่เกิน 150,000 ดอลลาร์สหรัฐต่อปี และบริษัท
แชงกรี-ลา อินเตอร์เนชั่นแนล โฮเต็ล เมเนจเมนท์ จำกัด (ฮ่องกง) จะเรียกเก็บทุกๆ สิ้นเดือน

2.  ค่าใช้จ่ายอื่นๆ

นอกจากค่าใช้จ่ายที่กล่าวไว้ในข้อ 1.1 แล้ว
โรงแรมต้องรับผิดชอบค่าใช้จ่ายโดยตรงในการดำเนินการที่เกิดขึ้นจากการขอร้องโดยตรงจากทางโรงแรม
นอกจากนี้ยังมีค่าใช้จ่ายอื่นๆที่โรงแรมต้องรับผิดชอบ เช่น

  -
  การตีพิมพ์เอกสารการส่งเสริมการขายของโรงแรมนี้ในประเทศไทยและสถานที่น่าสนใจของประเทศไทยเป็นการพิเศษเฉพาะ

-   โทรศัพท์ทางไกลถึงโรงแรมเพื่อการดำเนินธุรกิจ

  - ค่าใช้จ่ายในการส่งจดหมายทางไปรษณีย์โดยตรง

  -
  ค่าภาษีศุลกากรและค่าธรรมเนียมการผ่านด่านศุลกากรและค่าไปรษณียากรสำหรับเอกสารการส่งเสริมการขายของโรงแรม

  - การแสดงมหกรรมสินค้า (ร้านจัดแสดงและแผงร้าน)

  - ค่าใช้จ่ายอื่นๆ ที่เกี่ยวข้องโดยตรงกับโรงแรมซึ่งนอกเหนือจากที่ระบุไว้

โรงแรมแชงกรี-ลา เชียงใหม่

บริษัทฯตกลงจ่ายค่าธรรมเนียมในส่วนที่เกี่ยวกับการตลาดและการส่งเสริมการขายในอัตราร้อยละ 1
ของยอดรายได้จากการดำเนินงานต่อปี

- จำนวนของลูกค้า

จำนวนลูกค้าของบริษัทแบ่งตามภูมิศาสตร์ มีสัดส่วนดังนี้

โรงแรมแชงกรี-ลา กรุงเทพฯ

(หน่วย : ร้อยละ)

  --------------------------- -------------- --------------- -------------
  กลุ่มลูกค้า                     2553           2552            2551

  เอเชีย                       33.0           27.0            29.6

  ญี่ปุ่น                         7.0            7.0             7.6

  ยุโรป                        35.0           40.0            35.8

  สหรัฐอเมริกา / แคนาดา         14.0           15.0            15.4

  อื่นๆ                         11.0           11.0            11.6

  รวม                         100.0          100.0           100.0
  --------------------------- -------------- --------------- -------------

โรงแรมแชงกรี-ลา เชียงใหม่

(หน่วย : ร้อยละ)

  --------------------------- -------------- -------------- --------------
  กลุ่มลูกค้า                     2553           2552           2551

  เอเชีย                       69.5           69.3           77.8

  ยุโรป                        14.1           13.7           4.3

  สหรัฐอเมริกา / แคนาดา         8.0            9.8            5.3

  อื่นๆ                         8.4            7.2            12.5

  รวม                         100.0          100.00         100.0
  --------------------------- -------------- -------------- --------------

การขายให้ลูกค้ารายใดรายหนึ่งจนถึง อัตราร้อยละ 30 ในระยะเวลา 3 ปี ติดต่อกัน : ไม่มี

- สิทธิหรือข้อจำกัดในการประกอบธุรกิจ

โรงแรมแชงกรี-ลา กรุงเทพฯ

บริษัทได้ทำสัญญาการดำเนินงานกับบริษัท แชงกรี-ลา อินเตอร์เนชั่นแนล โฮเต็ล แมนเนจเม้นท์ บีวี
(ฮอลแลนด์) สัญญานี้มีอายุ 20 ปี เริ่มตั้งแต่วันที่ 1 มกราคม พ.ศ. 2533
ถ้าพ้นระยะเวลายี่สิบปีไปแล้วสามารถต่อสัญญาได้อีก 10 ปี โดยบริษัทฯ
ต้องแจ้งเป็นลายลักษณ์อักษรไม่น้อยกว่า 4 เดือนก่อนวันหมดอายุสัญญา
จากผลของสัญญานี้ทำให้บริษัทได้สิทธิในการใช้เครื่องหมายทางการค้า
ความรู้ทางเทคนิคและสิทธิอื่นๆ ที่มีอยู่ของ Shangri-La System บริษัทจ่ายค่าสิทธิให้แก่บริษัท
แชงกรี-ลา อินเตอร์เนชั่นแนล โฮเต็ล แมนเนจ-เม้นท์ บีวี (ฮอลแลนด์) ดังนี้

1. ค่าธรรมเนียมรายปี ปีละ 275,000 เหรียญสหรัฐ

2. ค่าธรรมเนียมเพิ่มเติม (แล้วแต่จำนวนใดจะสูงกว่า)

2.1 400,000 เหรียญสหรัฐต่อปี หรือ

2.2 2.75 % ของยอดรายได้รวมจากการดำเนินงานต่อปี

โรงแรมแชงกรี-ลา เชียงใหม่

บริษัทได้ทำสัญญาแก้ไขเพิ่มเติมสัญญาการดำเนินงานกับบริษัท แชงกรี-ลา อินเตอร์เนชั่นแนล โฮเต็ล
แมนเนจเม้นท์ บีวี (ฮอลแลนด์) เมื่อวันที่ 1 มิถุนายน 2550
เพื่อให้สัญญาครอบคลุมถึงโรงแรมแชงกรี-ลา เชียงใหม่
และเพิ่มเติมในเรื่องค่าธรรมเนียมที่จะเรียกเก็บสำหรับการเปิดให้บริการของโรงแรมแชงกรี-ลา,
เชียงใหม่ คือ คิดค่าธรรมเนียมการบริหารงานในอัตราร้อยละ 3
ของยอดรายได้จากการดำเนินงานต่อปี
โดยข้อความและเงื่อนไขอื่นที่ระบุในสัญญาเดิมฉบับดังกล่าวยังคงเดิมไม่เปลี่ยนแปลง

เมื่อวันที่ 24 กันยายน 2552 บริษัทได้เข้าทำสัญญาต่ออายุสัญญาดำเนินงานกับบริษัท แชงกรี-ลา
อินเตอร์เนชั่นแนล โฮเต็ล แมนเนจเม้นท์ บีวี จำกัด ออกไปอีกเป็นเวลา 20 ปี เริ่มตั้งแต่วันที่ 1
มกราคม 2553 โดยมีข้อความและเงื่อนไขที่เป็นสาระสำคัญคงเดิมไม่เปลี่ยนแปลง